作者:貫休
標題:古塞上曲七首
內容:幽並兒百萬，百戰未曾輸。蕃界已深入，將軍仍遠圖。月明風拔帳，磧暗鬼騎狐。但有東歸日，甘從筋力枯。中軍殺白馬，白日祭蒼蒼。號變旗幡亂，鼙幹草木黃。朔雲含凍雨，枯骨放妖光。故國今何處，參差近鬼方。白雁兼羌笛，幾年垂淚聽。陰風吹殺氣，永日在青冥。遠戍秋添將，邊烽夜雜星。嫖姚頭半白，猶自看兵經。久雨始無塵，邊聲四散聞。浸河荒寨柱，吹角白頭軍。戰馬齕腥草，烏鳶識陣雲。徵人心力盡，枯骨更遭焚。帳幕侵奚界，憑陵未可涯。擒生行別路，尋箭向平沙。赤落蒲桃葉，香微甘草花。不堪登隴望，白日又西斜。地角天涯外，人號鬼哭邊。大河流敗卒，寒日下蒼煙。殺氣諸蕃動，軍書一箭傳。將軍莫惆悵，高處是燕然。山接胡奴水，河連勃勃城。數州今已伏，此命豈堪輕。磧吼旄頭落，風乾刁鬥清。因嗟李陵苦，只得沒蕃名。